[pic] | COMISIA EUROPEANĂ |

Bruxelles, 15.6.2010

COM(2010)280 final

2010/0168 (NLE)

Propunere de

DECIZIE A CONSILIULUI

privind aplicarea cu titlu obligatoriu a Regulamentului nr. 100 al Comisiei Economice pentru Europa a Națiunilor Unite pentru omologarea autovehiculelor în ceea ce privește siguranța electrică

EXPUNERE DE MOTIVE

Propunere de decizie a Consiliului privind aplicarea cu titlu obligatoriu a Regulamentului nr. 100 al Comisiei Economice pentru Europa a Națiunilor Unite pentru omologarea autovehiculelor în ceea ce privește siguranța electrică

1. Contextul propunerii

Având în vedere importanța reducerii emisiilor de carbon generate de transporturile rutiere, precum și prețul și securitatea aprovizionării cu petrol, autoturismele electrice (hibride sau pur electrice) pot fi, într-adevăr, o alternativă viabilă pentru motoarele cu ardere internă clasice care utilizează combustibili fosili. Adoptarea deciziei ar constitui un important pas înainte pentru asigurarea unui nivel înalt de siguranță publică și pentru funcționarea corespunzătoare a pieței interne a vehiculelor electrice, care sunt introduse pe piață în număr din ce în ce mai mare. În conformitate cu noua directivă cadru (Directiva 2007/46/CE), cadrul legislativ pentru omologarea de tip a autovehiculelor a fost extins la întreaga gamă de vehicule rutiere. Prin aceasta, cadrul legislativ include, de asemenea, vehiculele cu sisteme de propulsie alternative, cum sunt autoturismele pur electrice sau hibride. Scopul propunerii este să asigure că toate vehiculele comercializate în Europa sunt fabricate în conformitate cu un standard de siguranță comun, prin aceasta protejându-se utilizatorii vehiculelor de contactul cu piesele vehiculului aflate sub înaltă tensiune. Regulamentul CEE-ONU nr. 100 stabilește cerințe de siguranță pentru omologarea vehiculelor având propulsie electrică (vehicule pur electrice sau hibride). Aplicarea obligatorie a regulamentului CEE-ONU nr. 100 ar asigura, datorită cerințelor armonizate privind siguranța electrică, simplificarea procedurii de omologare. Propunerea se bucură de o largă susținere, deoarece cerințele armonizate privind încercările vor simplifica procesul de omologare al vehiculelor. Într-adevăr, cerințele armonizate vor înlocui practicile divergente din unele state membre, ceea ce va conduce la economii substanțiale pentru producători. |

2. CONSULTAREA PăRțILOR INTERESATE șI EVALUAREA IMPACTULUI |

Nu se aplică. |

3. ELEMENTELE JURIDICE ALE PROPUNERII Aplicarea obligatorie a regulamentului nr. 100 al CEE-ONU ar asigura, datorită cerințelor armonizate privind siguranța electrică, simplificarea procedurii de omologare. Cerințele armonizate privind încercările vor simplifica omologarea vehiculelor electrice prin înlocuirea practicilor divergente din unele state membre, ceea ce va conduce la economii substanțiale pentru producători. Temeiul juridic al propunerii este articolul 34 alineatul (2) din Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru de omologare a autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective. Obiectivele propunerii nu pot fi atinse în mod satisfăcător de către statele membre. Acțiunea la nivel comunitar va permite să se atingă mai bine obiectivele propunerii, dat fiind că se va evita fragmentarea pieței interne, situație la care s-ar ajunge în caz contrar, și se va îmbunătăți siguranța și performanțele de mediu ale vehiculelor. Prin urmare, propunerea respectă principiul subsidiarității. Propunerea respectă principiul proporționalității dat fiind că nu depășește ceea ce este necesar în vederea atingerii obiectivelor privind garantarea unei bune funcționări a pieței interne și, în același timp, oferă un nivel ridicat al siguranței publice și al protecției mediului. 4. IMPLICAțII BUGETARE Propunerea nu are implicații asupra bugetului UE. 5. INFORMAțII SUPLIMENTARE Actul propus se referă la un subiect care privește SEE și ar trebui, prin urmare, să fie extins la Spațiul Economic European. |

2010/0168 (NLE)

Propunere de DECIZIE A CONSILIULUI

privind aplicarea cu titlu obligatoriu a Regulamentului nr. 100 al Comisiei Economice pentru Europa a Națiunilor Unite pentru omologarea autovehiculelor în ceea ce privește siguranța electrică

(Text cu relevanță pentru SEE)

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Decizia Consiliului 97/836/CE din 27 noiembrie 1997 în vederea aderării Comunității Europene la Acordul Comisiei Economice pentru Europa a Organizației Națiunilor Unite („CEE-ONU”) privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”)[1],

având în vedere Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (directivă cadru)[2], în special articolul 34 alineatul (2),

având în vedere Regulamentul (CE) nr. 661/2009 al Parlamentului European și al Consiliului din 13 iulie 2009 privind cerințele de omologare de tip pentru siguranța generală a autovehiculelor, a remorcilor acestora, precum și a sistemelor, componentelor și unităților tehnice separate care le sunt destinate[3], în special articolul 5 alineatul (2) litera (m),

având în vedere propunerea Comisiei Europene[4],

având în vedere avizul Parlamentului European[5],

întrucât:

1. Vehiculele cu propulsie electrică (vehicule electrice hibride sau vehicule pur electrice) prezintă un potențial semnificativ de reducere a emisiilor produse de parcul de autovehicule și sunt, prin aceasta, considerate o opțiune atractivă pe calea înfăptuirii mobilității durabile.

2. Sistemele de propulsie electrică funcționează la tensiuni ridicate. Pentru asigurarea unui nivel înalt de siguranță publică, este necesar să fie stabilite cerințe pentru omologările de tip privind siguranța sistemelor de propulsie electrică ale vehiculelor.

3. Cerințele standardizate din Regulamentul nr. 100 al Comisiei Economice pentru Europa a Națiunilor Unite prind omologarea vehiculelor în ceea ce privește cerințele specifice pentru sistemele electrice de propulsie sunt menite să înlăture barierele tehnice în comerțul cu autovehicule al părților contractante la Acordul din 1958 și vizează asigurarea unui nivel înalt de siguranță.

4. Prin Decizia 97/836/CE a Consiliului, UE a aderat la Regulamentul nr. 100 al CEE-ONU.

5. Directiva 2007/46/CE prevede posibilitatea aplicării cu titlu obligatoriu a regulamentelor CEE-ONU pentru omologarea CE de tip a vehiculelor.

6. În conformitate cu Regulamentul (CE) nr. 661/2009, producătorii trebuie să se asigure că vehiculele, sistemele, componentele și unitățile tehnice separate satisfac cerințele privind siguranța electrică. Omologarea de tip în conformitate cu regulamentele pertinente CEE-ONU, care au fost adoptate cu titlu obligatoriu, este considerată omologare de tip CE în conformitate cu prezentul regulament și cu măsurile de punere în aplicare a acestuia.

7. Regulamentul CEE-ONU nr. 100 trebuie să fie integrat în sistemul de omologare a autovehiculelor și adăugat astfel legislației în vigoare în cadrul UE.

ADOPTĂ PREZENTA DECIZIE:

Articolul 1

8. Regulamentul nr. 100, seria de amendamente 01, al Comisiei Economice pentru Europa a Națiunilor Unite se aplică cu titlu obligatoriu, începând cu 1 ianuarie 2013, omologării CE de tip a unui vehicul complet, în conformitate cu articolele 6 și 9 din Directiva 2007/46/CE, și omologării CE de tip a unui vehicul în ceea ce privește siguranța electrică.

9. Regulamentul nr. 100, seria de amendamente 01, al Comisiei Economice pentru Europa a Națiunilor Unite trebuie aplicat cu titlu obligatoriu, începând cu 1 ianuarie 2014, pentru înmatricularea, vânzarea și punerea în circulație a vehiculelor noi.

10. Fără a aduce atingere dispozițiilor de la alineatul (1), Regulamentul nr. 100, seria de amendamente 00, al Comisiei Economice pentru Europa a Națiunilor Unite se aplică cu titlu obligatoriu, începând cu 1 ianuarie 2011, omologării CE de tip a unui vehicul complet, în conformitate cu articolele 6 și 9 din Directiva 2007/46/CE, și omologării CE de tip a unui vehicul în ceea ce privește siguranța electrică.

11. Regulamentul nr. 100, seria de amendamente 00, al Comisiei Economice pentru Europa a Națiunilor Unite trebuie aplicat cu titlu obligatoriu, începând cu 1 ianuarie 2012, pentru înmatricularea, vânzarea și punerea în circulație a vehiculelor noi.

Articolul 2

Prezenta decizie intră în vigoare în ziua următoare publicării în Jurnalul Oficial al Uniunii Europene .

Articolul 3

Prezenta decizie se adresează statelor membre.

Adoptată la Bruxelles,

Pentru Consiliu

Președintele

[1] JO L 346, 17.12.1997, p. 78.

[2] JO L 263, 9.10.2007, p. 1.

[3] JO L 200, 31.7.2009, p.1.

[4] JO C , , p..

[5] JO C , , p..